MT Il-Ġurnal Uffiċjali tal-Unjoni Ewropea C 302/15

Abbozz ta' konklużjonijiet tal-Kunsill tal-1 ta’ Diċembru 2009 dwar l-Alkoħol u s-Saħħa

2009/C 302/07

IL-KUNSILL TAL-UNJONI EWROPEA:

1. IFAKKAR

— fl-Artikolu 152 tat-Trattat, li jiddikjara li għandu jiġi żgurat livell għoli ta' protezzjoni tas-saħħa tal-bniedem mill-istituzzjonijiet Komunitarji kollha fid-definizzjoni u fl-implimentazzjoni tal-linji politiċi u l-attivitajiet Komunitarji kollha, u li l-azzjoni Komunitarja għandha tikkumplimenta linji politiċi nazzjonali,

— fil-Komunikazzjoni mill-Kummissjoni dwar l-Istrateġija tal-Komunità Ewropea fil-qasam tas-Saħħa (1),

— fir-Rakkomandazzjoni tal-Kunsill dwar ix-xorb tal-alkoħol miż-żgħażagħ (2), li stiednet lill-Kummissjoni, f'kooperazzjoni mal-Istati Membri, sabiex tagħmel użu sħiħ mil-linji politiċi Komunitarji kollha biex tindirizza l-materji koperti fir-Rakkomandazzjoni, fost l-oħrajn, l-iżvilupp fil-livell nazzjonali u Ewropew ta' linji politiċi komprensivi għall-promozzjoni tas-saħħa li jindirizzaw l-alkoħol,

— fil-Konklużjonijiet tal-Kunsill tal-5 ta' Ġunju 2001 dwar Strateġija Komunitarja biex titnaqqas il-ħsara relatata mal-alkoħol (3), imtennija fil-Konklużjonijiet tal-Kunsill fl-2004 (4),

— fl-appoġġ tal-Kunsill (5) għall-Komunikazzjoni tal-Kummissjoni dwar strateġija tal-UE li tappoġġa lill-Istati Membri għat-tnaqqis ta' ħsara relatata mal-alkoħol (6), inklużi s-suġġetti prijoritarji u l-azzjonijiet tagħha u stedina lill-Kummissjoni biex tirrapporta regolarment, b'bidu fl-2008, dwar il-progress kemm fil-livell tal-UE kif ukoll f'dak nazzjonali,

— li l-Qorti tal-Ġustizzja Ewropea ddikjarat b'mod ripetut li s-saħħa pubblika hija fuq quddiem nett fost l-interessi protetti mill-Artikolu 30 tat-Trattat, u li huwa f'idejn l-Istati Membri li, fil-limiti imposti mit-Trattat, jiddeċiedu dwar il-livell ta' protezzjoni tas-saħħa li jfittxu jassiguraw permezz tal-linji politiċi u l-leġislazzjoni nazzjonali (7),

— fil-Karta Ewropea tad-WHO dwar l-Alkoħol adottata mill-Istati Membri kollha tal-UE fl-1995, b’mod partikolari l-prinċipju ta’ etika li t-tfal, l-adoloxxenti u ż-żgħażagħ kollha għandhom id-dritt li jikbru f’ambjent protett mill-konsegwenzi negattivi tal-konsum tal-alkoħol u, safejn possibbli, mill-promozzjoni ta’ xorb alkoħoliku,

— fil-ħidma mwettqa taħt l-awspiċju tar-Riżoluzzjoni tal-Assemblea Dinjija tas-Saħħa dwar “Strateġiji biex jitnaqqas l-użu dannuż tal-alkoħol” (WHA61.4) li talbet lid-Direttur Ġenerali tal-Organizzazzjoni Dinjija tas-Saħħa biex iħejji abbozz ta' strateġija globali biex jitnaqqas l-użu dannuż tal-alkoħol, li għandu jiġi inkluż fid-dokumentazzjoni għall-126 Laqgħa tal-Bord Eżekuttiv li ser jinżamm f'Jannar 2010.

2. ITENNI

— li l-Istati Membri għandhom ir-responsabbiltà prinċipali għall-politika nazzjonali dwar l-alkoħol u li permezz tal-Istrateġija tal-UE dwar l-Alkoħol il-Kummissjoni tista' tappoġġa aktar u tikkomplementa l-linji politiċi nazzjonali dwar is-saħħa pubblika,

— li l-konsum dannuż u perikoluż tal-alkoħol huwa t-tielet fattur ta' riskju l-aktar sinifikanti għall-problemi ta' saħħa u mewt prematur fl-UE, wara t-tabakk u l-pressjoni għolja (8),

— li bosta linji politiċi Komunitarji għandhom impatt potenzjali pożittiv jew negattiv fuq is-saħħa u l-benessri u li huwa importanti li jiġi kkunsidrat l-impatt fuq is-saħħa tad-deċiżjonijiet fis-setturi kollha ta' politika.

3. JINNOTA

— li l-livell ta' ħsara relatat mal-alkoħol, speċjalment fost il-persuni vulnerabbli, fit-toroq u fil-postijiet tax-xogħol, għadu għoli fl-Istati Membri, u li huwa stmat li 15 % tal-popolazzjoni adulta tal-UE tixrob f'livelli ta' ħsara fuq bażi regolari u li bejn ħames u disa’ miljun tifel/tifla f'familji fl-UE huma milquta b'mod negattiv mill-alkoħol u li l-użu perikoluż u ta' ħsara tal-alkoħol huwa fattur kawżali f'madwar 16 % tal-każijiet ta' abbuż u negliġenza tat-tfal, u li stima ta' madwar 60 000 twelid taħt il-piż kull sena jistgħu jiġu attribwiti għall-użu dannuż u perikoluż tal-alkoħol (9) (10),

— li l-effett mill-użu dannuż tal-alkoħol huwa akbar fil-gruppi ta' età iżgħar għaż-żewġ sessi. Aktar minn 10 % tal-mortalità fin-nisa u madwar 25 % tal-mortalià fl-irġiel fil-grupp ta' età bejn 15 u 29 hija relatata mal-konsum perikoluż tal-alkoħol (11) u barra minn hekk, l-użu dannuż tal-alkoħol fost it-tfal u l-adolexxenti wkoll għandu effett negattiv fuq il-prestazzjoni akkademika,

— li l-kwistjonijiet relatati mal-alkoħol huma wkoll ta' rilevanza Komunitarja minħabba l-element transkonfini u l-effett negattiv kemm fuq l-iżvilupp ekonomiku u soċjali kif ukoll is-saħħa pubblika,

— li l-promozzjoni kummerċjali tal-alkoħol, flimkien mal-influwenza ta' fatturi rilevanti oħra, bħar-rwol tal-familja u tal-ambjent soċjali, huwa fattur li jżid il-probabbiltà li t-tfal u l-addoloxxenti jibdew jużaw l-akoħol, u jixorbu aktar jekk diġà qed jagħmlu użu mill-alkoħol (12),

— li bejn l-1996 u l-2004 (13) l-alkoħol sar aktar għall-but ta' kulħadd fl-UE kollha u linji politiċi nazzjonali dwar il-prezz tal-alkoħol imfassla adegwatament, partikolarment meta assoċjati ma' miżuri oħrajn ta' prevenzjoni, jista' jkollhom impatt fuq il-livelli ta' konsum perikoluż u ta' ħsara ta' alkoħol u ħsara relatata, partikolarment fost iż-żgħażagħ (14),

— li, għal ammont determinat ta' konsum ta' alkoħol, il-popolazzjonijiet aktar foqra jistgħu jgħaddu minn livelli sproporzjonatament ogħla ta' ħsara relatata mal-alkoħol, li jikkontribwixxu għal inugwaljanza fis-saħħa bejn gruppi ta' popolazzjonijiet u għal distakki fis-saħħa bejn l-Istati Membri; (15),

— li l-adulti akbar fl-età (ta' 60 sena jew aktar) huma aktar sensittivi għall-effetti tal-użu dannuż tal-alkoħol mill-adulti l-oħra, u li l-imwiet relatati mal-alkoħol fost l-adulti akbar fl-età żdiedu b'mod sinifikattiv tul l-aħħar għaxar snin, u li f'xi każijiet ir-rata tal-imwiet żdiedet b'aktar mid-doppju (16),

— ir-relazzjoni bejn l-użu dannuż tal-alkoħol u l-mard li jittieħed bħall-HIV/AIDS, it-tuberculożi (TB), u mas-saħħa materna (17),

— li l-Konsultazzjoni Reġjonali tad-WHO fl-Ewropa (18) enfasizzat li “r-riżorsi għall-implimentazzjoni tal-linji politiċi u t-trattament adegwat għal dawk fil-bżonn” [traduzzjoni mhux uffiċjali] kienu meqjusa bħala ferm importanti..

4. JIKKUNSIDRA

— li l-Istrateġija tal-UE dwar l-Alkoħol tirrikonoxxi li hemm drawwiet kulturali differenti relatati mal-konsum tal-alkoħol fl-Istati Membri varji u li għalhekk il-miżuri adottati għandhom jieħdu kont tal-eżitu tal-valutazzjonijiet tal-impatt nazzjonali (19),

— li hemm ħtieġa li jiġu pprovduti konsulenza u appoġġ lit-tfal, l-adoloxxenti u ż-żgħażagħ u/jew lill-familji milquta mill-ħsara relatata mal-alkoħol,

— li hemm ħtieġa li tiġi inkluża l-faxxa ta' età ta' 60 sena u aktar fis-sistemi ta' informazzjoni eżistenti fl-Istati Membri tal-UE u fil-livell tal-UE,

— li hemm ħtieġa li jiġu esplorati x-xejriet ta' komportament tan-nisa u l-irġiel ta' gruppi ta' età differenti bil-ħsieb ta' tfassil aħjar tal-miżuri għall-prevenzjoni tal-konsum ta' alkoħol, sabiex jiġu indirizzati it-tipi differenti ta' riskji b'mod adegwat,

— li l-inugwaljanzi fis-saħħa bbażati fuq determinanti soċjali huma marbuta sew, fost fatturi oħrajn, mal-konsum tal-alkoħol kemm bħala kawża kif ukoll bħala konsegwenza. L-użu dannuż tal-alkoħol innifsu huwa riskju magħruf sewwa jew fattur kawżali ta' ċerta mard li jittieħed u li ma jittiħidx u għandu impatt fuq is-saħħa tal-forza tax-xogħol.

5. JISTIEDEN LILL-ISTATI MEMBRI BIEX

— jimplimentaw il-prassi t-tajba ppreżentata fl-Istrateġija tal-UE dwar l-Alkoħol, u biex jagħmlu użu mill-evidenza eżistenti dwar miżuri effettivi biex titnaqqas il-ħsara relatata mal-alkoħol, waqt li jittieħed kont tal-ħames temi prijoritarji identifikati: jipproteġu liż-żgħażagħ, lit-tfal u lit-trabi fil-ġuf; inaqqsu l-korrimenti u l-imwiet mill-inċidenti tat-traffiku relatati mal-alkoħol; jipprevjenu l-ħsara relatata mal-alkoħol fost l-adulti u jnaqqsu l-impatt negattiv fuq il-post tax-xogħol; jinformaw, jedukaw u jqajmu kuxjenza dwar l-impatt tal-konsum perikoluż u ta’ ħsara tal-alkoħol; u jiżviluppaw u jżommu bażi ta' evidenza komuni fil-livell tal-UE,

— irawmu approċċ multi-settorjali u, f'konformità mal-ħidma fil-livell tal-UE, isaħħu jew jiżviluppaw, kif adatt, strateġiji jew pjanijiet ta' azzjoni nazzjonali komprensivi i mfassla skont il-bżonnijiet nazzjonali u jirrappurtaw lill-Kummissjoni rigward żviluppi u riżultati sal-2011,

— jagħmlu użu mill-aktar miżuri effettivi biex jipprovdu regolamentazzjoni u nfurzar fil-qasam tal-politika dwar l-alkoħol fuq livell nazzjonali,

— jikkunsidraw ir-rwol tal-politika tal-ipprezzar, bħal pereżempju r-regolamenti dwar il-happy hours, it-taxxi speċjali fuq ix-xorb imħallat u l-offerti ta' xorb bla ħlas, bħala għodda effettiva, partikolarment meta assoċjati ma' miżuri oħrajn ta' prevenzjoni, fil-firxa ta' għodod biex jitnaqqas id-dannu relatat mal-alkoħol u jiġi evalwat l-impatt tagħha,

— jindirizzaw il-benessri tal-popolazzjoni li qed tixjieħ fl-UE, inklużi l-effetti tal-konsum dannuż tal-alkoħol fuq tixjieħ fis-saħħa u b'dinjità f'livell tal-UE u jikkontribwixxu għas-sensibilizzazzjoni fost il-professjonisti tal-kura, il-persuni li b'mod informali jieħdu ħsieb lil ħaddieħor u ċ-ċittadini akbar fl-età dwar l-interazzjonijiet potenzjali bejn il-mediċini u l-alkoħol.

6. JISTIEDEN LILL-ISTATI MEMBRI U LILL-KUMMISSJONI BIEX

— iżommu l-politika dwar l-alkoħol bbażata fuq is-saħħa pubblika fi prominenza fuq l-aġenda lejn l-2012 sabiex jinbnew impenji sostenibbli u għall-perijodu fit-tul biex titnaqqas il-ħsara relatata mal-alkoħol fil-livell tal-UE, u jħarsu lejn prijoritajiet għall-fażi li jmiss tal-ħidma tal-Kummissjoni biex tappoġġa lill-Istati Membri fit-tnaqqis tal-ħsara relatata mal-alkoħol fl-UE,

— isaħħu l-identifikazzjoni, it-tixrid u l-monitoraġġ ta' miżuri effettivi mmirati biex jiġi minimizzati l-impatti soċjali u fuq is-saħħa tal-użu dannuż tal-alkoħol,

— isaħħu l-iżvilupp u t-tixrid ta' eżempji bbażati fuq il-provi ta' programmi preventivi biex titnaqqas il-dannu relatat mal-alkoħol matul it-tqala u matul is-sewqan,

— jirrikonoxxu t-tnaqqis tal-inugwaljanzi fis-saħħa bħala prijorità politika u l-ħtieġa li jnaqqsu l-inugwaljanzi permezz ta' interventi ta' prevenzjoni soċjali kif ukoll interventi ta' prevenzjoni mmirati kontra l-alkoħol, b'kont meħud tad-determinanti soċjali,

— jimpenjaw lill-atturi fil-katina tax-xorb alkoħoliku biex jaħdmu b'mod proattiv fl-infurzar tal-miżuri regolatorji sabiex il-prodotti tagħhom jiġu prodotti, distribwiti u kummerċjalizzati b'mod responsabbli, sabiex jgħinu biex titnaqqas il-ħsara relatata mal-alkoħol. Barra minn hekk, jikkunsidraw kif jtejbu l-implimentazzjoni tar-regolamenti nazzjonali u tal-UE dwar il-promozzjoni kummerċjali tal-alkoħol sabiex it-tfal u l-adoloxxenti jkunu protetti b'mod effettiv kemm jista' jkun mill-espożizzjoni għall-promozzjoni kummerċjali tal-alkoħol,

— jiżguraw li, fejn huma diġa stabbiliti, jiġu żviluppati, implimentati u monitorjati standards u kodiċi awtoregolatorji b'kollaborazzjoni ma' entitajiet tal-promozzjoni tas-saħħa,

— jinkludu fis-sistemi ta' informazzjoni eżistenti dejta xjentifika dwar il-konsum tal-alkoħol u l-ħsara kkawżata mill-użu dannuż tal-alkoħol fil-faxxa ta' età ta' 60 sena u aktar,

— iżidu r-riċerka dwar rabtiet bejn l-użu dannuż tal-alkoħol u l-mard li jittieħed bħall-HIV/AIDS, it-TB,

— jiżviluppaw u jimplimentaw proċeduri ta' identifikazzjoni bikrija u intervent fil-qosor fil-kura tas-saħħa primarja u tal-anzjani u fl-ambjent tas-saħħa skolastika,

— iħeġġu inizjattivi biex titqajjem kuxjenza dwar l-impatt tal-użu dannuż tal-alkoħol fuq is-saħħa u l-ħarsien soċjali, bħala parti mill-approċċ sħiħ maħsub fil-kunċett tal-iskola li tippromwovi s-saħħa,

— jikkunsidraw kif jistgħu jinformaw u jedukaw lill-konsumaturi bl-aħjar mod, inkluż riċerka dwar kif it-tikketti fuq ix-xorb alkoħoliku jistgħu jkollhom rwol biex jgħinu lill-konsumaturi jivvalutaw il-konsum tagħhom, jew jinformawhom dwar ir-riskji għas-saħħa,

— jieħdu kont ta' dawn il-konklużjonijiet meta jiżviluppaw u jappoġġaw l-implimentazzjoni tal-Istrateġija tal-Unjoni Ewropea għar-Reġjun tal-Baħar Baltiku.

7. JISTIEDEN LILL-KUMMISSJONI BIEX

— tkompli tipprovdi appoġġ qawwi għall-Istati Membri fl-iżvilupp ta' linji politiċi nazzjonali komprensivi, effettivi u sostnuti dwar l-alkoħol,

— tieħu l-passi meħtieġa biex tiżgura li l-objettiv tat-tnaqqis tal-ħsara soċjali u fuq is-saħħa relatata mal-alkoħol tkun rikonoxxuta fid-definizzjoni u l-implimentazzjoni tal-linji politiċi u l-attivitajiet Komunitarji kollha rilevanti,

— meta adatt, tikkunsidra passi oħra għall-protezzjoni tat-tfal, l-adoloxxenti u ż-żgħażagħ mill-ħsara relatata mal-alkoħol, b'mod partikolari biex jonqsu l-konsum taħt l-età, ix-xorb bla rażan, l-espożizzjoni għall-kummerċjalizzazzjoni tal-alkoħol u l-ħsara mġarrba mit-tfal li jikbru f'familji bi problemi relatati mal-alkoħol,

— tiżviluppa għarfien, f'kooperazzjoni mal-Istati Membri, ta' problemi transkonfini attwali fl-UE kkawżati mill-kummerċ illeċitu, il-kummerċjalizzazzjoni transkonfini u d-differenzi fil-prezzijiet bl-imnut tax-xorb alkoħoliku,

— tiżviluppa għarfien fir-rigward tal-impatt tal-alkoħol fuq il-post tax-xogħol u kif għandu jiġi indirizzat l-użu dannuż tal-alkoħol fil-qafas aktar ġenerali tat-tidrib u l-prevenzjoni tal-mard u l-promozzjoni tas-saħħa,

— tirrapporta lill-Kunsill, sa mhux aktar tard mill-2012, dwar il-progress u l-eżitu tal-ħidma tal-Kummissjoni u dwar l-attivitajiet irrappurtati mill-Istati Membri,

— tiddefinixxi prijoritajiet għall-istadju li jmiss tal-ħidma tal-Kummissjoni fuq l-alkoħol u s-saħħa wara t-tmiem tal-istrateġija attwali fl-2012.

(1) 8756/00.

(2) Rakkomandazzjoni tal-Kunsill 2001/458/KE tal-5 ta' Ġunju 2001 dwar ix-xorb tal-alkoħol miż-żgħażagħ, b’mod partikolari mit-tfal u l-adoloxxenti, (ĠU L 161, 16.6.2001, p. 38).

(3) Konklużjonijiet tal-Kunsill tal-5 ta' Ġunju 2001 dwar Strateġija Komunitarja biex titnaqqas il-ħsara relatata mal-alkoħol (ĠU C 175, 20.6.2001, p. 1).

(4) Konklużjonijiet tal-Kunsill tal-1 u t-2 ta’ Ġunju 2004 dwar l-alkoħol u ż-żgħażagħ (9881/04).

(5) Konklużjonijiet tal-Kunsill dwar strateġija tal-UE biex titnaqqas il-ħsara relatata mal-alkoħol, 30 ta' Novembru - 1 ta' Diċembru 2006 (16165/06).

(6) Komunikazzjoni mill-Kummissjoni tal-24 ta' Ottubru 2006 (14851/06).

(7) Il-każ Franzen (C-89/95), il-każ Heinonen (C-394/97), il-każ Gourmet (C-405/98), Catalunja (C-1/90 u C-179/90), Loi Evin (C-262/02 u C-429/02).

(8) Uffiċċju Reġjonali tal-WHO għall-Ewropa, l-Alkoħol fl-Ewropa (2006).

(9) L-Alkoħol fl-Ewropa: Alcohol in Europe: A public health perspective, Institute of Alcohol Studies, UK 2006, abbażi ta' WHO Global Burden of Disease Study, Rehm et al 2004 u 2005.

(10) Strateġija tal-UE dwar l-Alkoħol, Kummissjoni Ewropea (2006).

(11) Strateġija tal-UE dwar l-Alkoħol, Kummissjoni Ewropea (2006), u l-Valutazzjoni dwar l-Impatt tagħha.

(12) Opinjoni Xjentifika tal-Grupp Xjentifiku tal-Alkoħol Ewropew u l-Forum dwar is-Saħħa (2009) u Impact of Alcohol Advertising and Media Exposure on Adolescent Alcohol Use:

A Systematic Review of Longitudinal Studies (2009).

(13) Sors: Eurostat, kalkoli speċjali Rabinovich L et.al.

(14) Rabinovich L et al. (2009) The affordability of alcoholic beverages in the EU: understanding the link between alcohol affordability, consumption and harms.

(15) Kummissjoni tad-WHO dwar id-determinanti soċjali u l-Alkoħol: Equity and Social Determinants, Dokument ta' sfond tad-WHO għal-Laqgħa tal-Esperti Globali dwar l-Alkoħol, is-Saħħa u l-Iżvilupp Soċjali, 23 ta' Settembru 2009 http://www.who.int/social_determinants/final_report/en/index.html

(16) Mats H et al., Alcohol consumption among elderly European Union citizens (2009).

(17) J Rehm et al., Alcohol, Social Development and Infectious Disease (2009).

(18) Konsultazzjoni Reġjonali tad-WHO f'Kopenħagen 20 – 23 ta' April 2009 http://www.who.int/substance_abuse/activities/globalstrategy/en/index.html

(19) Komunikazzjoni mill-Kummissjoni tal-24 ta' Ottubru 2006 (14851/06, paġna 4).